Ons harte, lewe steeds oop vir ander | Netwerk24
Ons harte, lewe steeds oop vir ander
Deur Stephan Joubert 04 April 2020 05:00
Toe tref 'n reusehongersnood Judea rondom 44 n.C. Handelinge 11:27-30 verwys daarna, asook die geskiedskrywer Flavius­ Josefus. Hy vertel koningin Helena van Adiabene het massas gedroogte vye uit Ciprus en koring uit Egipte na Judea gestuur. Handelinge 11 vertel plaaslike Christene in Antiogië het hul harte en lewe oopgegooi vir Jerusalem. Hulle het Paulus met geld en kos soontoe gestuur.
Hongersnood was volop in die 1ste eeu. Ons weet van minstens 12 plaaslike gevalle in die Romeinse Ryk van 40 n.C. tot 57 n.C. In sulke tye was graanpryse tot 13 keer hoër­. Die Romeinse dokter Galenius vertel mense het boomtakke, blare, boomwortels, insekte en gekookte gras geëet.
'n Reusepandemie het ook die Romeinse Ryk van 165 n.C. tot 180 n.C. getref, vermoedelik masels of waterpokkies. Meer as 5 miljoen mense het gesterf.
Ten tyde van rampe en pandemies het Christene hulle graag ontferm oor hongeres, siekes en sterwendes. Baie gelowiges wat siekes ingeneem het, het gesterf. Nogtans is derduisende mense se lewe gered.
Nou is ons weer in die greep van 'n wêreldwye pandemie. Covid-19 saai paniek. Hoe gemaak? Wel, ons tref die regte voorsorg, maar ons vlug nie. Ons kies nie vir "sosiale afstand" nie. Ons weet die regte term is "fisieke afstand". Ons harte en ons lewe is steeds oop vir ander. Ons deel graag ons geld, kos, gebede en hulp in Jesus se Naam.